Ще започна с това, че данните на „Commitments of Traders” сигнализират за екстремно мечи настроения за долара във всичките му кросове като изключим USDJPY. Позовавам се на 13 и 26 С.О.Т. индекси на големите спекулатори (www.timingcharts.com). Ако при бичи тренд (долара поскъпва в продължение на около година), споменатите индекси навлязат в екстремно мечи стойности (между 95% и 100%) това се обвързва с приключване на корекция и възстановяване на тренда. Тази тенденция не може да служи, като метод за отваряне на позиции, тъй като сентимента има способността да се разтяга във времето. Не е изключено да бъдат отчетени екстремни стойностти от индикаторите, а пазара в продължение на седмици, а понякога и месеци да не променя поведението си съгласно индикациите.
За съжаление през изминалата седмица графиката по никакъв начин не подсказа кой от двата сценария ще предпочете пазара. И след като за момента графиката не конкретизира преференциален сценарий ще се наложи да изчакаме докато ситуацията се изясни. Засега шансовете за директно пропадане на еврото остават докато цената е под върха на вълна 2 (графика 1). Покачване над това ниво ще съвпадне и с пробив на тренд канала оцветен в розово. Това ще означава че низходящото движение от 1.3735 започнало през средата на март най-вероятно е корективно и вълна (В) все още не е приключила. Тогава актуален ще е алтернативния сценарий описан в анализа от неделя 19 април. Ако обаче цената пропадне по импулсивен начин от текущите нива и в последствие коригира въпросното пропадане с корективна формация, момента ще е подходящ за риск с къси поръчки (графика 2).
Подобна е ситуацията и при тази валутна двойка. Критичното ниво, пробив на което ще определи сценария за приключена вълна 2 и вече започнала 3 за невалиден е 1.1169 (графика 3). Това обаче само би отложило поскъпването на долара, защото би се задействал обсъдения през миналата седмица алтернативен сценарий за вълна 2 във формата на зиг заг (графика 4).
Въпреки, че пазара покачи с петица вълни във възходяща посока, нямаме никакви аргументи да приемем, че последвалото движение в низходяща посока е корективно(графика 5). Засега то се състои от три вълни, но стана прекалено дълбоко и е много вероятно да пробие дъното на споменатия импулс. Това обаче не променя очакванията за предстоящо покачване за вълна (3) или (С). Ако се окажем с дъно по-ниско от 1.1981 би могло вълна петицата вълни да е част от „expanding flat” която ще остане като вълна b от Y (графика 6). Това означава, че подобно на коментираните досега валути, сценария с поскъпващ долар е възможно да се отложи.
Засега ситуацията се развива според очакванията от миналата седмица. Все още върха на 1.5о65 е определящ валидността на сценария за започнала вълна 5 . По всяка верояност след първоначалното пропадане за вълна 1 в момента тече вълна 2, която би могла да остане като „expanding flat”(графика 7).
И тук доверието в сценария за завършена вълна В е слабо, тъй като пазара пропусна да нарисува петица вълни за своето първоначално пропадане оградено с елипса на графика 8. Единствената възможност това да се е случило е петата вълна да е скъсена (графика 9). Освен скъсена пета за вълна (v) от 5 от C се налага отново да приемем, това по принцип рядко явление за факт преди пазара да го е доказал. Твърде много условности, които както казах не предизвикват нужното доверие в сценария за директно пропадане. Въпреки това, такава възможност не е изключена докато цената е под върха на 0.7313.Импулсивна петица вълни в низходяща посока коригирана от корективна тройка би била достатъчен аргумент за изчистването на съмненията (графика 10).
Обобщението би било, че при всички кросове на долара, ситуацията с директно повишаване на неговата стойност е под съмнение. Необходимо е да се изчака няколко дни или седмица за да може с по-голяма увереност да се дадат предпочитания в полза на някои от изброените възможности. И тъй като капитала е ресурс, който при всички положения е ограничен, по добре е вместо част от него, да загубим известно време, докато се появи по-ниско рискова ситуация.
Публикувано на април 26, 2009 от Валентин Вълканов